Συντεταγμένες: 53°19′12″N 158°42′18″E﻿ / ﻿53.32000°N 158.70500°E﻿ / 53.32000; 158.70500

To **Κοριάκσκι** (ρώσικα: Коря́кская со́пка) είναι ενεργό ηφαίστειο στη χερσόνησο Καμτσάτκα. Το ηφαίστειο βρίσκεται 28 χιλιόμετρα μακριά από την πόλη Πετροπάβλοφσκ Καμτσάτσκι, την μεγαλύτερη της Καμτσάτκας. Η πρόσφατη ηφαιστειακή δραστηριότητα περιλαμβάνει ασθενείς εκρήξεις, με την πιο πρόσφατη να λαμβάνει χώρα το 2009. Εξαιτίας των ισχυρών του εκρήξεων και της εγγύτητάς του με μεγάλο αστικό κέντρο, το Κοριάκσκι μαζί με το γειτονικό Αβατσίνσκι αναγνωρίζονται ως ηφαίστεια δεκαετίας. Το βουνό πήρε το όνομά του από τους ιθαγενείς της περιοχής, τους Κοριάκες.

Γεωγραφία
---------

Το Κοριάκσκι ανήκει στο ηφαιστειακό τόξο της Καμτσάτκας, το οποίο σχηματίζεται από την καταβύθιση της τεκτονικής πλάκας του Ειρηνικού κάτω από την ευρασιατική τεκτονική πλάκα. Η πλάκα φτάνει σε μεγάλο βάθος, λιώνει και το υλικό ανέρχεται και σχηματίζει ενεργά ηφαίστεια. Το Κοριάκσκι είναι μεγάλο συμμετρικό στρωματοηφαίστειο με ύψος 3.456 μέτρων. Το ηφαίστειο βρίσκεται βορειοδυτικά του Αβατσίνσκι, το οποίο ανήκει στην ίδια ομάδα ηφαιστείων. Εξαιτίας της διάβρωσης η ανατολική επιφάνεια του ηφαιστείου έχει ρυτιδωτή εμφάνιση. Στην δυτική πλαγιά υπάρχουν πεδία λάβας, τα οποία δημιουργήθηκαν από εκρήξεις σε κώνους στάχτης οι οποίοι βρίσκονται εκεί.

Ηφαιστειακή δραστηριότητα
-------------------------

Η ηφαιστειακή δραστηριότητα στο Κοριάκσκι άρχισε στο τέλος του Πλειστόκαινου, λίγο πριν το Αβατσίνσκι. Στην αρχή του Ολοκαίνου η κορύφωση της δραστηριότητας στο Κοριάκσκι συμπίπτει με περιόδους χαμηλής δραστηριότητας στο Αβατσίσκι. Αυτές οι περίοδοι ήταν ~9000-7250 και 6500-5700 χρόνια πριν. Η ηφαιστειακή δραστηριότητα τότε ήταν ροές λάβας με ανδεσιτική σύσταση, πυροκλαστικές ροές και μικρή παραγωγή ιπτάμενης στάχτης. Οι μετέπειτα εκρήξεις παρήγαγαν λάβα με βασαλτική ή ανδεσιτική σύσταση και προέρχονταν από φλέβες στις πλαγιές του ηφαιστείου. Η τελευταία μεγάλη έκρηξη του Κοριάκσκι έλαβε χώρα πριν περίπου 2.870 χρόνια.

### Ιστορικοί χρόνοι

Το Κοριάκσκι όπως φαίνεται από το κόλπο Αβάτσα
Κατά τον 19ο και το 20ό αιώνα η ηφαιστειακή δραστηριότητα αποτελούνταν από ασθενείς φρεατικές εκρήξεις και αυξημένη κατά περιόδους φουμαρολική δραστηριότητα. Η πρώτη καταγεγραμμένη έκρηξη του ηφαιστείου έλαβε χώρα το 1890. Η έκρηξη ήταν φρεατική και δημιούργησε ρωγμές στη νοτιοδυτική πλαγιά του ηφαιστείου, από όπου εκχύθηκε λάβα. Υπάρχουν καταγραφές για μια έκρηξη το 1895, αλλά αυτό δεν έχει επιβεβαιωθεί από μετέπειτα έρευνες, καθώς το ηφαίστειο παρήγαγε στήλες ατμού. Μια μικρή έκρηξη έλαβε χώρα το 1926. Την περίοδο 1956-1957 μια έκρηξη με ισχύ στην κλίμακα VEI 3 δημιούργησε πυροκλαστικές ροές και λαχάρ.

*Κοριάκσκι*, ακουαρέλα του Μαξιμιλιανού Πρεσνιάκοφ, 2012
Το 1994 παρατηρήθηκε μεγάλη αύξηση στην σεισμική δραστηριότητα κάτω από Κοριάκσκι, η οποία συνδέθηκε με την είσοδο νέου μάγματος κάτω από το ηφαίστειο. Το Κοριάκσκι εξερράγη στα τέλη Δεκεμβρίου (23-24) του 2008. Η εκρηκτική στήλη έφτασε σε ύψος 6 χιλιομέτρων πάνω από το επίπεδο της θάλασσας. Σε τρεις περιπτώσεις η στήλη αερίων από το Κοριάκσκι περιείχε στάχτη, με αποτέλεσμα να είναι επικίνδυνο για τις εναέριες μεταφορές. Η ηφαιστειακή δραστηριότητα κορυφώθηκε τον Μάρτιο και τον Απρίλιο του 2009, όταν στάχτη από το ηφαίστειο έφτασε σε απόσταση 680 χιλιομέτρων από αυτό. Από το 2009, το Κοριάκσκι παρακολουθείται με διαδικτυακή κάμερα.

Ηφαιστειακοί κίνδυνοι
---------------------

Το Κοριάκσκι απέχει από το Πετροπάβλοφσκ Καμτσάτσκι, την μεγαλύτερη πόλη της Καμτσάτκας, περίπου 28 χιλιόμετρα, και η πόλη Ελίζοβο μαζί με το διεθνές αεροδρόμιο του Ελίζοβο απέχουν 25 χιλιόμετρα. Το Κοριάκσκι δεν έχει παραγάγει κάποια μεγάλη έκρηξη τα τελευταία 3.000 περίπου χρόνια, με αποτέλεσμα μια επερχόμενη έκρηξη να είναι μεγάλη. Στην περίπτωση αυτή θα δημιουργηθούν ροές λάβας και πτώση ηφαιστειακής στάχτης. Οι ροές λάβας μπορεί να προκαλέσουν πυρκαγιές στα δάση το καλοκαίρι, ενώ τα λαχάρ μπορούν να δημιουργηθούν οποιαδήποτε εποχή. Ακόμη και μια μεσαίου μεγέθους έκρηξη μπορεί να γίνει επικίνδυνη. Μια άλλη πιθανότητα είναι το οικοδόμημα του Κοριάκσκι να καταρρεύσει, όπως συνέβη στο Αβατσίνσκι πριν περίπου 30.000 χρόνια. Σε αυτή την περίπτωση, η πόλη Ελίζοβο θα καταστρεφόταν ολοσχερώς. Εξαιτίας της δυνητικής καταστροφής που τα δύο ηφαίστεια μπορούν να προκαλέσουν, ανήκουν στο πρόγραμμα ηφαίστεια δεκαετίας και παρακολουθούνται συστηματικά.

Παραπομπές
----------

1. ↑  "Kamchatka and Russian Pacific Islands Ultra-Prominence Page" Peaklist.org. Retrieved 2011-11-23.
2. ↑  "Koryaksky" Αρχειοθετήθηκε 2013-05-14 στο Wayback Machine.. Global Volcanism Program, Smithsonian Institution.
3. 1 2  Koriaksky kscnet.ru. Ανακτήθηκε την 12 Δεκεμβρίου 2012
4. ↑  Koryaksky - Eruptive history Αρχειοθετήθηκε 2012-10-19 στο Wayback Machine.. Global Volcanism Program, Smithsonian Institution.
5. ↑  «Russian volcano erupts». BBC NEWS. 30 Δεκεμβρίου 2008.. Ανακτήθηκε στις 7 Μαΐου 2010.
6. ↑  A. Manevich. «KVERT Project: Danger for Aviation during Eruptions of Kamchatkan Volcanoes in 2009-2010» (PDF). KVERT. Ανακτήθηκε στις 12 Δεκεμβρίου 2012.
7. ↑  Girina, O. Neal, Ch. (22-27 Απριλίου 2012). «Kamchatkan Volcanic Eruption Response Team (KVERT), Russia: preventing the danger of volcanic eruptions to aviation.». *EGU General Assembly 2012* (Βιέννη): 3500.. Ανακτήθηκε στις 12 Δεκεμβρίου 2012.
8. ↑  M. Belousova, A. Belousov (2004). «Large-scale collapses of Avachinsky and Koryaksky volcanoes – major volcanic hazard in Kamchatka, Russia». *IAVCEI* (Πουκόν, Χιλή).. Ανακτήθηκε στις 12 Δεκεμβρίου 2012.